Klag teen polisie ná voorval by Hennie’s-kuierplekDie eienaar van Hennie’s-restaurant het die klagte aanhangig gemaak nadat van die drankvoorraad glo voete gekry het. (Foto: Facebook) Die eienaar van Hennie’s Restaurant het Woensdag ŉ klagte by die Garsfontein-polisie in Pretoria ingedien nadat drank van die kuierplek waarop die polisie beslag gelê het, glo verdwyn het. Maroela Media het vroeër berig ŉ klant het in Januarie in die restaurant in Moreletapark ingekom en die kroegman gevra om vir hom ŉ alkoholiese drankie te bedien. Ingevolge die afsonderingsregulasies was restaurante in daardie stadium verbied om alkohol te bedien. Die kroegman het dit duidelik gestel dat die restaurant nie drank verkoop nie, waarna die klant ŉ nie-alkoholiese jenewer bestel en aangedring het dat die kroegman dit vir hom moet “lekker” maak. Die kroegman het vir die klant ’n nie-alkoholiese drankie ingegooi en bedien. Twee polisiebeamptes in siviele drag het daarna ingestorm en aangevoer Atrayo Nolte, die restaurantbestuurder, het ŉ alkoholiese drankie aan die klant te bedien. Ten spyte van Nolte se versekering dat dit nie die geval is nie – en selfs nadat hy fakture voorgelê het wat wys die drankies bevat geen alkohol nie – het die beamptes geweier om dit te aanvaar. Die burgerregtegroep AfriForum se privaatvervolgingseenheid het Werner Pretorius, eienaar van die kuierplek, nou gehelp om klagtes van bedrog en diefstal teen die beamptes aanhangig te maak. Die klagte is by die Garsfontein-polisie in Pretoria ingedien. (Foto: AfriForum) Die eenheid sê die beamptes het ná die voorval “onregmatig en irrasioneel” beslag gelê op alkohol ter waarde van duisende rande. Nolte is na bewering ook onregmatig in hegtenis geneem op die bewering dat hy tydens die drankverbod steeds alkohol verkoop het. Die restaurant se alkoholvoorraad is dae lank deur die Garsfontein-polisiestasie in bewaring gehou, selfs nadat die Nasionale Vervolgingsgesag alle klagtes teen Nolte laat vaar het. AfriForum sê die voorraad is ná Pretorius se eerste konsultasie met die privaatvervolgingseenheid terugbesorg. Sommige bottels drank se inhoud is boonop glo met tee vervang. Rikus de Beer, beter bekend as Jonathan van Radio Raps en franchise-eienaar van die Hennie’s-restaurante, sê ŉ klant het vroeër vir hom ŉ direkte boodskap op sosiale media gestuur en gesê “die brandewyn en Coke proe soos tee”. Die bestuurder by die betrokke restaurant het ook van die drankie geproe – en daar was beslis fout, sê De Beer. Hy sê ook Pretorius het sy volle steun in die saak. De Beer sê by die Hennie’s-restaurant in Krugersdorp het polisielede ook kort nadat die laaste drankverbod aangekondig is, by die kuierplek opgedaag. Hy het die eienaar kort tevore aangeraai om die drank na ŉ veilige plek te skuif om daar gestoor te word, toe die polisie aankom en beweer hulle het ŉ “wenk” gekry dat die restaurant drank strydig met die bepalings verkoop. “Ek dink regtig daar is ernstiger dinge om oor bekommerd te wees as om te kyk of iemand sy eie drank veilig toesluit.” Rikus de Beer, oftewel Jonathan van Radio Raps (Foto: Verskaf) De Beer sê sommige klante het tydens die drankverbod wél kanse gevat en gevra vir alkoholiese drankies. Hennie’s se restaurant-eienaars het dit egter duidelik gemaak dat hulle nié drank bedien nie. “Ons is ŉ lekker handelsmerk vir mense en ons kan nie bekostig om ons dranklisensies te verloor nie. Die ouens vat kanse en vra vir iets ‘lekker’, maar ons gaan nie vir jou brandewyn in ŉ teekoppie gooi nie. Ons hou by die reëls. “En hierdie ouens het reël nommer een gebreek,” het hy oor die polisieoptrede gesê met verwysing na een van Radio Raps se bekende grappies. Adv. Gerrie Nel, hoof van die privaatvervolgingseenheid, sê dit is die soveelste geval van polisiemagsmisbruik waarby die eenheid betrek word. “Verskeie slagoffers het ons nou al genader om hulp nadat hulle onregverdig en onbillik deur die polisie behandel is. Wat uiters skokkend is, is dat dit nie lyk of daar enige gevolge is vir polisiebeamptes wat hulle skuldig maak aan kriminele optrede nie. “Dit kan nie geduld word nie.” Die eenheid sê hy gaan die polisie se hantering van die saak fyn dophou om te verseker daar word teen enige skuldiges opgetree.